Γιάννης Καιροφύλας

Ο Γιάννης Καιροφύλας (Αθήνα, 1927-30 Αυγούστου 2025) ήταν Έλληνας δημοσιογράφος, συγγραφέας και ιστορικός ερευνητής που έγραψε περισσότερα από 30 βιβλία για την ιστορία της Αθήνας και έγινε γνωστός ως «Αθηναιογράφος» ή «Αθηναιομνήμων». Η ιστορική του έρευνα εντοπίστηκε στην ιστορία της πόλης από το 1834 που έγινε πρωτεύουσα μέχρι την σύγχρονη εποχή.

 Πρώτα χρόνια 
Τα παιδικά και νεανικά του χρόνια τα έζησε σε μια από τις πιο παλιές συνοικίες της Αθήνας, στη Νεάπολη Ήταν γιος του Κώστα Καιροφύλα, που υπήρξε δημοσιογράφος και  ιστορικός, μελετητής της Ελληνικής ιστορίας, ιδιαίτερα των περιόδων Φραγκοκρατίας και Τουρκοκρατίας.

 Σπουδές 
Σπούδασε στο Πάντειο Πανεπιστήμιο, Πολιτικές Επιστήμες, αλλά εγκατέλειψε τις σπουδές του όταν βρισκόταν στο τρίτο έτος και αφιερώθηκε στην δημοσιογραφία.

 Σταδιοδρομία 
Από το 1951, εργαζόταν ως συντάκτης και ως ιστορικός ερευνητής, σε αθηναϊκές εφημερίδες, και έγραφε κείμενα για θεατρικές εκπομπές του ραδιοφώνου, στο τότε ΕΙΡ. Δημοσίευσε πολλά ιστορικά αναγνώσματα, ενώ παράλληλα έγραψε ιστορικές μελέτες που εκδόθηκαν σε βιβλίο. Εργάστηκε στις εφημερίδες "Προοδευτική Αλλαγή", "Έθνος", "Ελεύθερος Κόσμος και "Ελευθεροτυπία (εφημερίδα), καθώς και στα περιοδικά "Σφαίρα", "Γυναίκα", "Πάνθεον", "Ρομάντσο", "Εικόνες", "Ένα" και "Ταχυδρόμος". Στο μετέπειτα ΕΙΡΤ ήταν διευθυντής του περιοδικού "Ραδιοτηλεόραση" επί μία περίπου εικοσαετία. Υπήρξε μέλος της ΕΣΗΕΑ, της Ιστορικής και Εθνολογικής Εταιρείας, του Συλλόγου των Αθηναίων και ένας εκ των ιδρυτών και πρώτος πρόεδρος του Συλλόγου Φίλων της Εθνικής Βιβλιοθήκης. Διετέλεσε, επίσης, εκλεγμένο μέλος στο δ.σ. του Ενιαίου Δημοσιογραφικού Οργανισμού Επικουρικής Ασφάλισης και Περίθαλψης (ΕΔΟΕΑΠ) από το 1978 έως το 1993.

Απεβίωσε στις 30 Αυγούστου 2025, σε ηλικία 98 ετών, με τραγική συγκυρία τον θάνατο της πρωτότοκης κόρης του, Ντορέττας, μια μέρα πριν, νικημένης από τον καρκίνο. Η κηδεία τους έγινε την ίδια μέρα στο Τρίτο Νεκροταφείο Αθηνών.

 Βραβεύσεις 
Τιμήθηκε από το Δήμο Αθηναίων με το Μετάλλιο της Πόλεως των Αθηνών για τη συμβολή του στην ανάδειξη της πολιτισμικής ταυτότητας της πόλης. Επίσης τιμήθηκε από το Ίδρυμα Μπότση με ειδικό βραβείο και από τον Ελληνικό Ερυθρό Σταυρό με χρυσό μετάλλιο για τη συμβολή του στη διαφώτιση του κοινού. Από το Υπουργείο Εθνικής Άμυνας του απονεμήθηκεμε αναμνηστικό μετάλλιο Εθνικής Αντιστάσεως 1941-1945 για τις εξαιρετικές υπηρεσίες του στον Αγώνα.
 Βιβλιογραφία 
Έχει συγγράψει τα εξής:
 Νικόλαος Γύζης, Φιλιππότη (1990)
 Η Αθήνα στη δεκαετία του '50, Φιλιππότη (1993)
 Δημήτριος Ζ. Φιλιππότης, Φιλιππότη (1993)
 Τοπωνύμια της Αθήνας, του Πειραιά και των περιχώρων, Φιλιππότη (1995)
 Η μικρή ιστορία μεγάλων Ελλήνων, Φιλιππότη (1995) 
 Νικηφόρος Λύτρας, Φιλιππότη (1997) 
 Η Αθήνα στη δεκαετία του '60, Φιλιππότη (1997)
 Οι πρώτοι έμποροι των Αθηνών, Φιλιππότη (1999)
 Η ιστορία της συνοικίας του Ψυρή, Φιλιππότη (2000) 
 Το ημερολόγιο ενός αθηναίου δημοσιογράφου, Φιλιππότη (2001)
 Η Αθήνα της μπελ επόκ, Ίρις - Α. Σ. Φιλιππότης (2001)
 Η Αθήνα του '40 και της κατοχής, Ίρις - Α. Σ. Φιλιππότης (2001)
 Αυτοί οι ωραίοι τρελοί, Φιλιππότη (2002)
 Η ωραία Νεάπολις και τα παρεξηγημένα Εξάρχεια, Φιλιππότη (2002)
 Οδός Ιπποκράτους 100, Φιλιππότη (2002)
 Οι έρωτες των Αθηναίων, Φιλιππότη (2002)
 Το Καστέλο της Ροδοδάφνης, Φιλιππότη (2002) 
 Η Αθήνα στη δεκαετία του '70, Φιλιππότη (2006)
 Στης Πλάκας τις ανηφοριές..., Φιλιππότη (2007)
 Περπατώντας στους δρόμους της Αθήνας, Φιλιππότη (2008)
 Η Αθήνα στου Όθωνα τα χρόνια, Εκδόσεις Καστανιώτη (2011)
 Η επανάσταση των γυναικών στην Αθήνα της Μπελ Επόκ, Εκδόσεις Καστανιώτη (2013)
 Αναμνήσεις ενός Αθηναίου, Εκδόσεις Καστανιώτη (2014)

 Παραπομπές 

 Εξωτερικοί σύνδεσμοι 
Vimeo - «Γιάννης Καιροφύλας - Η Αθήνα στου Όθωνα τα χρόνια» - Εκδόσεις Καστανιώτη

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα